
„Manželstvo je božskou cestou.”
Manželstvo - nikdy to neprestanem opakovať - je božskou, veľkou a nádhernou cestou, a ako všetko božské v nás má konkrétne prejavy v odpovedaní na milosť, vo veľkomyseľnosti, odovzdaní sa, službe. (Konverzácie Mons. Escrivá de Balaguer, 93)
29. december
Kresťanskí manželia si musia byť vedomí, že sú povolaní, aby sa posväcovali posväcovaním, že sú povolaní stať sa apoštolmi a že ich prvý apoštolát je doma v rodine. Musia chápať, že založenie rodiny, výchova detí, kresťanské vyžarovanie do spoločnosti sú nadprirodzeným dielom. Na tomto uvedomení si vlastného poslania závisí do značnej miery účinnosť a úspech ich života: ich šťastie.
Nech ale nezabudnú, že tajomstvo manželského šťastia spočíva v každodennosti, nie v snoch. Je v nachádzaní skrytej radosti, ktorá prináša príchod domov; v láskyplnom konaní s deťmi; v každodennej práci, na ktorej sa podieľa celá rodina; v dobrej nálade tvárou v tvár ťažkostiam, ktorým je treba čeliť so športovým duchom; vo využití všetkého pokroku, ktorý nám prináša civilizácia, k vytvoreniu príjemného domova, jednoduchšieho života, účinnejšej formácie.
Bez prestania hovorím tým, ktorí boli Bohom povolaní k vytvoreniu domova, aby sa stále milovali, aby sa milovali onou okúzlenou láskou, ktorú k sebe chovali, keď boli snúbenci. Úbohú predstavu o manželstve - ktoré je sviatosťou, ideálom a povolaním - má ten, kto si myslí, že láska končí, keď začínajú strasti a protivenstvá, ktoré život vždy prináša. Práve vtedy láska silnie. Prívaly strastí a protivenstiev nemôžu utopiť skutočnú lásku: veľkomyseľne zdieľaná obeť najviac spojuje. Ako hovorí Písmo, aquae multae - ani mnoho ťažkostí fyzických a mravných - non potuerunt extinguere caritatem (Pís 8, 7) - nemôže uhasiť lásku. (Konverzácie Mons. Escrivá de Balaguer, 91)

